G
asii haa laaɓi hannde 12 Colte 2012 so ñaawoowo kawral hakkunde wattaniyaŋkooɓe kawgel Afrik Ngenndiije wuttii pusgu gaƴƴondiral hakkunde Kodduwaar e diiɗal Sammbi bettungal heewɓe hikka! Ko goonga fadanooɓe e ngal battanal ceedaaka sabu kamɓe kala ɓe debbii e maayo nimsa, haa teeŋti e Ganaa e Senegaal, yaakoranooɓe (haa ɓurti?) ena njogori fettude ngo meeɗaa yiyeede e ndee hitaande! Kodduwaar e Sammbi, hay gooto e mum'en wujjaani paas mum fayde e martabe mo leyɗeele fukuyaŋkooje kala maayanta! Kono ɗee leyɗeele ɗiɗi ena cooynii e poolgu hannde ko ɓuri weeynude karaŋ (coupe) Afrik oo!
Kono alaa, Senegaal fiyaama laabi kala nde fettunoo, hay gooto
heftinaani "barooɗe teddungal" wayɓe hono Mammadu Ñaŋ, Demmba Bah,
Siisee e ko nanndi e maɓɓe! Ganaa yettiima haa feccere wattan kono Alla
haaɗnii ɗoon dawol maɓɓe nde Sammbi fiyi-ɓe go'o e hay baɗte (1-0)!
Sammbi meeɗaani majmajnude hay sahaa gila kawgel ngel hurmi. Kodduwaar
hannde ko leydi ceerndaandi sabu hare waɗnoonde hakkunde Alasan Wataraa e
Loran Gbagbo ngam fooɗondirde laamu neydi ndii. Gbagbo foolaama,
hoynaama, nana sokaa. Kono Wataraa foolaani tawo fitina e ngaŋgu. So
Drogbaa e wonndiiɓe mum ngartitii hono oo raay e Kodduwaar, mbar maa
añondirnooɓe ndentu?
Sammbi waɗii golle teskinɗe e kala kawre ɗe ɓe keɓi. Fetto maɓɓe ena
regii, ena teeyi tee ena itti sabu maɓɓe naatnude ga'i keewɗi haa teeŋti
e dow Sudaan (3-0). So sukaaɓe Sammbinaaɓe nawii hannde raay, ena wayi
hono ɓe momtii mette mawɗe ɗe Sammbi heɓi tuma nde ndiwoowa diɗɗal maɓɓe
fuku yani, haa ngam boomi kamɓe kala, alaa heen daɗdo!
Kala e maɓɓe nawɗo hannde martaba ena haandi heen sabu gooto e maɓɓe fof
arii haa yettiima ɗo diɗɗal leydi kala fadanoo. Ko Afrik fof fooli
hannde Alla e kawgel ngel yarude no fotiri, e njuɓɓudi, e bayyingol e
mejaaje ekn... Nimsa ena wonani en heen seeɗa enen wonɓe e leydi
Farayse! Heewɓe e men njeeɓaani kawre ɗee e teleeje Farayse sabu ko
Orange soodi jaamirooje ɗee, yaltini tan e calol mum Orange Sports! Kala
mo alaano ngol-ɗoon calol yiyaani fetto ngoo. Ɗo wattan ɗoo, teleeji
Afrik jaltooji e Farayse ɗii mbaɗti yaltinde kawre ɗee, hede ɗum, so
fetto fuɗɗiima tan, ɓe ñifa siñal maɓɓe, yaynirde wonta niɓɓere! Ee
kalaas!
Ɗum noon musidɓe tedduiɓe, yaama hannde wona sooboyoobo e Kodduwaar
walla Sammbi, kono eɗen njenanaa geɗel: sooboyoobo e nder Afrik waɗat
hannde!
deu_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn wol_Latn fuv_Latn fuv_Latn fuv_Latn